અમેરિકન પ્રેસિડન્ટ બરાક ઓબામાની માતા સ્ટૅનલી ઍન ડનહામ અને તેમના પિતા બરાક ઓબામા સિનિયર બન્ને ઈ.સ. ૧૯૬૦માં રશિયન ભાષાના ક્લાસમાં મળ્યાં, પ્રેમમાં પડ્યાં અને થોડા જ મહિનામાં પરણી પણ ગયાં. તેમનું લગ્નજીવન માત્ર છ મહિના જ ટક્યું. ૧૦૬૧ના ઑગસ્ટમાં જ્યારે તેઓ છૂટાં પડ્યાં ત્યારે બરાક ઓબામા જુનિયરનો જન્મ થઈ ચૂક્યો હતો. પછી તો કેન્યા જઈને ઓબામા સિનિયરે બીજાં લગ્ન કરી લીધાં અને માતા સ્ટૅનલીએ પણ ભણવાનું પતાવીને લગ્ન કરી લીધાં. ઓબામા જ્યારે ૨૧ વર્ષના હતા ત્યારે ૧૯૮૨માં તેમના પિતાનું એક કાર-અકસ્માતમાં મૃત્યુ થયેલું. એ પહેલાં તેઓ માત્ર એક જ વખત હવાઈમાં દીકરાને મળવા આવેલા. ત્યારે બરાક જુનિયર માત્ર દસ વર્ષના હતા. આવા જ એક ફાધર્સ ડે પર પ્રેસિડન્ટ ઓબામાએ આપેલી એક સ્પીચમાં કહ્યું હતું, વિશ્વમાં સૌથી મહત્વની કોઈ જૉબ હોય તો એ છે પિતા બનવું. આપણે ટેક્નૉલૉજીની દ્રષ્ટિએ ગમે તેટલા આગળ વધીએ, પરંતુ પ્રેમ અને સર્પોટની જગ્યા કોઈ લઈ શકે નહીં. બાળકના જીવનમાં માતાપિતાની હાજરીથી મહત્વનું બીજું કશું જ નથી. મને મારા પિતા ખરેખર કેવા હતા એની કશી ખબર જ નથી. હું એક સિંગલ મધર અને નાના-નાની પાસે મોટો થયો. તેમણે મારા માટે ભરપૂર બલિદાનો આપ્યાં અને પોતાનાથી બનતું બધું જ કરી છૂટ્યાં. પરંતુ મને સતત લાગતું કે મારી સાથે મારા પિતા હોત તો? એટલે જ મારા પિતા મારા માટે જે નહોતા બની શક્યા તે હું આજે મિશેલ અને મારી બન્ને દીકરીઓ માટે બનવાનો પ્રયત્ન કરતો રહું છું. એક પેરન્ટ બનવું જરાય સહેલું નથી. તેમના પર સતત ધ્યાન આપવું પડે છે, ઢગલાબંધ બલિદાનો આપવાં પડે છે અને અખૂટ ધીરજ રાખવી પડે છે. અને કોઈ પણ વ્યક્તિ પર્ફેક્ટ હોતી નથી. હું આજે પણ એક સારો પતિ અને સારો પિતા બનવા માટે સંઘર્ષ કરું છું. હું એટલું શીખ્યો છું કે આપણે આપણી કારકિર્દીમાં ગમે તેટલી સફળતા મેળવીએ, પરંતુ એક પરિવાર તરીકે આપણે નિષ્ફળ જઈએ તો તેની સામે આપણી બધી જ સફળતાઓ-સિદ્ધિઓ ઝાંખી લાગવા માંડે છે. હું જ્યારે પાછું વળીને જોઉં ત્યારે મેં કેવા કાયદાઓ પસાર કર્યા કે કેવી નીતિઓ ઘડી એ નહીં બલકે મિશેલ સાથેની મારી સફર કેવી રહી એ જ મને દેખાય. મને (દીકરી) સાશાની ડાન્સની પ્રૅક્ટિસ યાદ આવે કે મલિયાની ટેનિસ મૅચો યાદ આવે. શાંતિની પળોમાં અમે જે વાતો કરી એ યાદ આવે. મને એ દેખાય કે હું તેમને જરૂર હતી ત્યારે તેમની સાથે રહ્યો કે કેમ, તેમને (સંતાનોને) એવું લાગે છે કે તેમના પિતાએ તેમને પૂરતો પ્રેમ આપ્યો છે કે નહીં.